Verpleegkunde-student buite hospitaal ontvoer, verkragTygerberg-hospitaal Foto: Knut Dalen (Kopiereg 2006) ŉ Eerstejaarstudent aan die Kaapse Skiereiland Universiteit van Tegnologie (KSUT) is vandeesweek buite die Tygerberg-hospitaal in Parow ontvoer en verkrag. Die 21-jarige student studeer verpleegkunde. Kapt. FC van Wyk, woordvoerder van die polisie, het aan Maroela Media gesê die student is by die voetgangerbrug buite die hospitaal ontvoer en in bosse in Bishop Lavis verkrag. Die Wes-Kaapse departement van gesondheid het sy skok oor die voorval wat Dinsdagaand plaasgevind het uitgespreek en Nomafrench Mbombo, Wes-Kaapse LUR vir gesondheid, het Donderdag besoek by die student afgelê. Nomawethu Sbukwana, Mbombo se woordvoerder, het gesê die student het ná die voorval mediese behandeling by die Karl Bremer-hospitaal in Bellville ontvang. Sy het ook berading ontvang. “Die departement veroordeel hierdie gruwelike aanvalle op ons studente en werk saam met die polisie aan die omstandighede rondom hierdie aanvalle,” sê die LUR. Prof. Karien Jooste het namens KSUT die universiteit se kommer rondom die veiligheid van vroue in Suid-Afrika uitgespreek. “Ons as die verpleegafdeling word diep geraak deur die voorval wat met ŉ onskuldige student gebeur het. Sy is ŉ kosbare individu wat dien in die welstand van die gemeenskap en sy het die respek wat sy van ander verdien, nodig,” het Jooste gesê. Van Wyk het gesê die polisie ondersoek ŉ saak van verkragting. Niemand is nog in hegtenis geneem nie.